Argentískur fjölskyldufaðir er mikill aðdáandi knattspyrnukappans Diego Maradona sem lést fyrir réttu ári. Yngsta barn aðdáandans og eiginkonu hans fæddist fyrir helgi og aldrei kom annað til en að skíra börn sín í höfuðið á Maradona.
Argentísku hjónin Walter og Victoria Rotundo eignuðust dreng sem hlotið hefur nafnið Diego til heiðurs knattspyrnukappanum Diego Armando Maradona sem lést fyrir réttu ári sextugur að aldri. Talið er að banamein hans hafi verið hjartaáfall en hann fór í aðgerð vegna blóðtappa í heila skömmu áður. Málaferli standa yfir gegn sjö úr hjúkrunarliði Maradonas sem sökuð eru um að hafa brugðist skyldum sínum.
Diego litli var tekinn með keisaraskurði en hjónin segja allt hafa gengið eins og í sögu, rétt eins og til hafi staðið. Sá stutti er þó ekki sá eini í fjölskyldunni sem heitir í höfuðið á knattspyrnukappanum. Tvíburadætur þeirra Rotundo hjóna eru tíu ára og heita Mara og Dona. Walter sendi Maradona mynd af sér með systurnar í fanginu og fékk til baka mynd af Maradona með myndina í höndunum.
Walter lét húðflúra þá mynd á bakið á sér. Hann segist þó aldrei hafa hitt átrúnaðargoðið sitt í eigin persónu. Walter segir marga syrgja Maradona í dag og það geri hann sjálfur en gleðin yfir fæðingu sonarins slái á sorgina og segir að þótt að 25. nóvember verði alltaf dánardægur Maradonas verði dagurinn líka afmælisdagur Diegos sonar hans.